Tisztelt Tagság, Tisztelt Küldöttgyűlés!
Engedjétek meg, hogy beszámoljak nektek a 2017-es évben a HTFSZ Elnökeként végzett munkámról.
Először is szeretném megköszönni az Elnökség, a FEB és Andrea tavalyi évben végzett munkáját! Nem volt egyszerű év, több okból kifolyóan.
Kezdeném az Iroda működésével. Andrea ebben az évben is kifogástalanul végezte a Rá bízott feladatokat, minden feladatát maximálisan elvégezte, ahol tudott segített a tagságnak, akár telefonon vagy személyesen. Remélem a jövőben is számíthatunk Rá!
Az Elnökség munkáját majd Ti fogjátok értékelni a beszámolójuk alapján, de egy rövid értékelést én is szeretnék adni. A ránk rótt munkát a legjobb tudásunk szerint próbáltuk végezni. Az átalakítások elején többen mondták, hogy nem lesz egyszerű 13 tagú elnökséggel dolgozni. Nos, valóban nem, de a körülményekhez képest, úgy hiszem ez az Elnökség bebizonyította, hogy igen is lehet ekkora létszámmal is jól dolgozni. Meg voltak a kisebb viták, nézeteltérések, de ezeken túl tudtuk tenni magunkat, és sikerült az elvégzendő feladatokra koncentrálni. Egyik legnagyobb feladat a tagdíjemelés végrehajtása volt, ami, mint ahogy gondoltuk, nem ment zökkenőmentesen, de túl vagyunk rajta, ezúton is köszönöm az elvégzett munkát, Mariannak, az egységvezetőknek, és mindenkinek, aki teljesítette a Rá rótt feladatokat.
Itt kell megjegyeznem, hogy az elmúlt években elkezdődött tendencia, ami a sorra megszűnő egységekről szólt, nem csökkent, sőt inkább nőtt! Ennek szerintem több összetevője van, elsősorban a törvényi változások, az OKF áldásos tevékenysége, valamint az érdektelenség, és a helyi szintű vezetők ellehetetlenítése! A mai rendszerben, amely a megfélemlítésen alapszik, nem csodálkozom ezen, mármint  azon, hogy egyre kevesebben vállalják a helyi és akár megyei konfrontálódásokat, félve a következményektől. Viszont ezt a helyzetet kezelnünk kell, mert hála Istennek a megszűnő egységekből, szinte mindenki a központi egységbe lép át. Az Ő képviseletüket is meg kell oldanunk, az Elnökség dolgozik rajta, remélem a küldöttgyűlésre egy kész javaslatot tudunk elétek terjeszteni.
Sajnos egy Alelnökünk időközben távozott az OKF kötelékeiből, és külföldön vállalt munkát, így a küldöttgyűlésen új Alelnököt, és ha úgy alakul, új Elnökségi Tagot kell választanunk. Sajnálom Bökő Zoli távozását, de meg is értem az Ő helyzetét, valószínűleg én is a család érdekeit helyezném előtérbe! Zoli személyében, egy harcos, a saját és bajtársai érdekeiért a végsőig küzdő szakszervezeti vezetőt, barátot veszítettünk, de remélem a jövőben kívülről is támogatni fogja a munkánkat. Sok sikert kívánok Neki a civil életben!
Időközben a FEB létszáma is két főre csökkent, Guber Zsolti lemondásával, tehát az Ő helyére is kell valakit választanunk. Ezúton szeretném megköszönni Zsolt munkáját, bízom benne, hogy nem fog eltávolodni a HTFSZ-től, és továbbra is segíti a munkánkat.
Szervezetünk nevében rendszeresen megjelentünk a BM által szervezett BÉT üléseken, ahol markánsan képviseltük az érdekeiteket, de sajnos a legtöbb esetben ezek az ülések csak informális jellegűek voltak. Miniszteri szinten utoljára 2012-ben volt jelen Pintér Sándor miniszter úr az üléseken. A BÉT ülések előtt a HTFSZ irodán rendszeresen oldalági üléseket tartottunk, ahol egyeztettünk a társ szervezetekkel. Csak remélni tudom, hogy a jövőben változik a helyzet.
Az OKF terén egészen más a helyzet. 2017-ben az egyeztetések szinte nem működtek, az OKF részéről Bittmann Tibor Tábornok Úr nem volt hajlandó KÉT ülést összehívni, még a BRDSZ szervezetével közösen megírt kérésünkre sem! Ilyen formában nem maradt más lehetőség, mint a médiaszéles nyilvánossága. Ha megnézitek az elmúlt évek írásait, akkor tisztán látható, hogy a 2017- es évben volt a legtöbb média megjelenésünk. Külön köszönet Vidó Attila alelnöknek a sok cikkért, remélem, hogy a jövőben is adtok neki témát! Mint tudjátok Bittmann Tábornok Úr befejezte az OKF en, az „áldásos” tevékenységét, hogy ki lesz az utódja még nem tudom, remélem a Küldöttgyűlésen már konkrét névről tudok beszámolni Nektek. Az biztos, hogy új alapokra kellene helyeznünk a két szervezet kapcsolatát, mi nyitottak vagyunk akár új együttműködési megállapodás kötésére, persze ésszerű keretek között!
A Munkástanácsok Országos Szövetségével a kapcsolatunk töretlen, az együttműködésünk kiváló, melynek ékes bizonyítéka, hogy tulajdonunkba került egy Tiszacsegei nyaraló, ajándékozási szerződéssel. Köszönet érte Palkovics Imre elnökúrnak, és Holecz Gábor alelnök úrnak! Májustól már a mi kezelésünkben működik a nyaraló, várunk minden pihenni vagy, akár horgászni vágyó bajtársunkat sok szeretettel. A MOSZ szövetségi ülésein rendszeresen képviselem szervezetünket, és a jó viszonynak köszönhetően több külföldi konferencián és képzésen is részt vettünk. Remélem, ez a jó viszony megmarad, rajtunk nem fog múlni.
A külföldi kapcsolatainkban a V-4 es rendezvényt a Szlovák kollégák megtartották, sajnos a Lengyel Barátaink nem tudtak eljönni, de a későbbiekben lesz lehetőség, hogy a Horvátországban találkozzunk, és megbeszéljük az elmúlt évben történteket. Sajnos a megbeszélés során kiderült, hogy még mindig sereghajtók vagyunk a négy ország közül. A Szlovákok érdekes dolgokat mondtak az Ő rendszerükről, erről részletesen már beszámoltunk.Idén szeptemberben a Cseh kollégák lesznek a vendéglátók, Brnóban egy kiképzési központban lesz a konferencia. Horvát Barátaink idén is várnak bennünket a Zatoni rendezvényükön, ahol lesz időnk tapasztalatot cserélni.
Sajnos az Ügyvédeink közül Dr. Takács Esztertől meg kellett válnunk. Eszter ügyvédi tevékenységét felfüggesztették, melynek során nem tudott eleget tenni a szerződésében foglaltaknak, így a szerződését felmondtam. Ezek után derült fény arra, hogy a nemzetközi perekben sem minden úgy van, ahogy Ő előadta. Ennek kivizsgálása és iratátadási folyamata még folyik, remélem a küldöttgyűlésre lezáródik, és pontosan be tudok számolni a fejleményekről. A Borsod Megyei Ügyvédi Kamaránál megtettem a feljelentést, ahonnan azt a visszajelzést kaptuk, hogy elkezdik az ügy vizsgálatát.
Az ügyvédi képviseletet, továbbra is Dr. Milla Beatrix, Dr. Hortobágyi Tibor, és Dr.Darányi József látja el. Amennyiben nem fogják bírni az ügyeket, keresünk olyan megoldást, amivel biztosítani tudjuk a tagság zavartalan jogi képviseletét.
2017-ben is megkötöttük tagjainknak a Generáli biztosítóval a felelősség biztosítást, amit sokan igénybe is vettetek. Vecsei Attila jelenleg kórházi kezelés alatt áll, de már felvettük az új kontaktszeméllyel a kapcsolatot, ezáltal az ügyintézés zavartalan. Természetesen az idei évre is meg van kötve a szerződés.
És végül engedjétek meg, hogy a nemrég megalakult új szervezetről mondjak pár szót. Én csak remélni tudom, hogy ez a helyzet bennünket csak még több munkára inspirál, bízom benne, hogy mint ahogy sok más külső körülmény, ez is csak meg fog erősíteni bennünket! Ettől függetlenül munkájukhoz sok sikert kívánok, hiszen a cél ugyan az!
Szervezetünk egy sikeres pályázat beadásán van túl, melynek keretén belül munkavédelmi képzéseket tarthatunk. A pályázatot a MOSZ, a KISOSZ, és a VPDSZ-el közös konzorcióban nyertük el. Reméljük, hogy ezzel is segíteni tudjuk, tagjaink képzését.
Tisztelt Tagság, Tisztelt Küldöttgyűlés!
A HTFSZ- ben végzett munkámról röviden ennyiről szerettem volna beszámolni, ha a küldöttgyűlésen bármilyen kérdés felmerül, állok a tisztelt küldöttek rendelkezésére.
Tisztelettel kérem a beszámolóm elfogadását.


                                                                                         Salamon Lajos Elnök.




 


